早發臨川經回龍寺少刻因觀李供奉壁畫須菩提
作者：劉弇
朝代：宋

paragraphs: 黎明出故壘，得此空王宮。
結廬知何年，十里巒岡重。
居然謝埃𡏖，䆗窱開房櫳。
簁籬漏初日，雲木凉高風。
直疑天邊秋，六月到此中。
壁端故時筆，磊落空生容。
詐言竺乾客，燕坐長年逢。
我來偶拭目，滯念爲一空。
野僧强留連，稻飯延高舂。
王程迫星火，持語勿惱憹。
方慚簡書畏，何計棲狂蓬。